పడకేసిన కీలక రంగాల ఉత్పత్తి
- ఏప్రిల్‌లో 2015 ప్రధాన రంగాల పనితీరు
- ఏప్రిల్‌లో వృద్ధి 0.4 శాతానికే పరిమితం
- వడ్డీ రేట్ల తగ్గింపుపై పెరిగిన ఆశలు
న్యూఢిల్లీ : వరుసగా రెండో మాసంలోనూ కీలక రంగాల వృద్ధి రేటు పడిపోయింది. ఎనిమిది ప్రధానమైన రంగాలు కలిగిన ఈ ప్రాధాన్యత రంగాల వృద్ధి రేటు ఈ ఏడాది ఏప్రిల్‌లో 0.4 శాతానికి పరిమితమయ్యింది. దీంతో దేశీయ తయారీ రంగం పుంజుకోవడంపై అనుమానాలు పెరుగుతున్నాయి. ఈ ఎనిమిది కీలక రంగాలు మొత్తం పారిశ్రామికోత్పత్తి సూచీలో 38 శాతం వాటా కలిగి ఉన్నాయి. కేవలం ఒక్క బొగ్గు రంగమే మెరుగైన ప్రగతిని కనబర్చింది. స్టీల్‌ రంగం యథాతథంగా 0.6 శాతంగా నమోద య్యింది. ఈ రెండు రంగాలు మాత్రమే సానుకూ లంగా నమో దయ్యాయి. మరో ఆరు పరిశ్రమలు ముడి చమురు, సహజ వాయువు, రిఫైనరీ ప్రొడక్ట్స్‌, ఎరువులు, సిమెంట్‌, విద్యుత్‌ ప్రతికూలతను ఎదుర్కున్నాయి. 2014 ఇదే ఏప్రిల్‌ మాసంలో ఈ ఎనిమిది రంగాలు ఏకంగా 5.7 శాతం వృద్ధిని కనబర్చాయి. 2015 మార్చిలో 0.1 శాతం వృద్ధితో సరిపెట్టుకున్నాయి. గత ఏప్రిల్‌లో విద్యుత్‌ ఉత్పత్తి 1.1 శాతానికి పడిపో యింది. మార్చిలో ఈ రంగం 1.7 శాతంగా చోటు చేసుకుంది. క్రితం ఏప్రిల్‌లో సహజ వాయువు 3.6 శాతానికి, రిఫైనరీ 2.9 శాతానికి, ముడి చమురు 2.7 శాతం, సిమెంట్‌ 2.4 శాతం, ఎరువులు 0.04 శాతం చొప్పున వృద్ధితో సరిపెట్టుకున్నాయి.
2015-16 తొలి మాసంలోనే కీలక రంగాల వృద్ధి రేటు పడిపోవడం విస్మయం కలిగిస్తోందని కేర్‌ రేటింగ్‌ ఎజెన్సీ చీఫ్‌ ఎకనామిస్ట్‌ మడన్‌ సబ్నవిస్‌ పేర్కొన్నారు. ఇప్పటికే పడిపోయిన పారిశ్రామికోత్పత్తి సూచీ గణంకాలు, ద్రవ్యోల్బణం కొంత నియంత్రణలో ఉందన్న సూచీల నేపధ్యంలో రిజర్వు బ్యాంకు ఆఫ్‌ ఇండియా కీలక వడ్డీ రేట్లను తగ్గించే అవకాశాలున్నాయని పరిశ్రమ వర్గాలు ఆశాభావం వ్యక్తం చేస్తున్నాయి. జూన్‌2న ఆర్‌బిఐ ద్వైమాసిక ద్రవ్య పరపతి విధాన సమీక్ష నిర్వహించనుంది. దేశంలో పారిశ్రామికోత్పత్తి సూచీలో మాంద్యం, వరుసగా రెండో మాసంలోనూ కీలక రంగాల ఉత్పత్తి పడిపోవడంతో ప్రధాని మోడీ తలపెట్టిన మేక్‌ ఇన్‌ ఇండియాకు ప్రధాన సవాల్‌ను విసురుతోందని నిపుణులు పేర్కొంటున్నారు.
మీ స్నేహితులకు రికమెండ్ చెయ్యండి